På det store internet er information og misinformation svært at adskille, da ingen som sådan står til ansvar for indholdet, sådan som en journalist gør på en avis. I realiteten kan alle og enhver på internettet udgive sig for at være et nyhedsmedie og udsende misinformation som ligner en nyhedsartikel. Tager historien fart, kan det være svært at finde tilbage til kilden, og viraliteten bliver en form for blåstempling.
Sociale medier er derfor et arnested for Fake News. Indholdet flyder frit, og historier bliver ‘store’ jo mere chokerende, sensationelle og utrolige, der er - uanset om de er sande eller ej. Fake News er langt fra et nyt fænomen, men sociale medier har givet dem ny platform, fri for faktatjek og redaktionelt ansvar. Samtidig kan historier spredes med lynets hast - meget hurtigere og bredere end på etablerede medier - og der tages sjældent højde for modpartens argumenter, hvilket er kutyme i nyhedsartikler.